Consizzos de un’anzianu
(Gabriele Comida – Tortolì)

S'esperienzia fatta in ottant'annos
la tenzo preziosa che tesoro,
No est'esperienzia de avos mannos
Ma apo in mente consizos insoro.
Senza presunzione e sen'ingannos,
calchi consizu lu torro a bonu coro.
Comente unu babbu a sos fizos,
hat su dovere a lis dare consizos.

Cun sentimentos bonos e umanos,
sos ch'in sa mente sun galu presentes,
sos chi mi han dadu sos prus anzianos,
omines saggios'e eloquentes.
Sos ch'apo idu e toccadu cun manos,
in epocas passadas e presentes.
Los semino sperando chi dian fruttos,
e ch'in terrenu onu sian ruttos.

Sa mia esperienzia mi hat cunvintu,
ca su esser'onestu est ricchesa,
e ca s'omine onestu est distintu

Su esser disonestu est poberesa,
ca vivet de imbrogliu e ingannos,
e faghet solu aziones de vilesa.

Furtos, rapinas, ricattos, atros dannos,
estorsiones de onzi manera,
non rispettan ne minores e ne mannos.

Tantos si passan sa vida in galera,
atros preferini a bandidare,
e calchi unu lu ochin che fera.

Menzus onestamente tribagliare,
ca Deus beneighet sa fadiga.
S'anzenu mai lu deves furare.

Su ch'ispettad'a tie, solu piga
de su chi has, cuntentu deves esse’,
e s'atra zente la tenzas amiga.

Non cherzas diventare riccu in presse.
si has fortuna, ada benner su momentu,
ma de tribagliu onestu deved'esse.

No apas pro s'anzenu accanimentu,
non sias attacadu a su inare,
ca de chi as chimbanta, cheres chentu.

Si ti dan fidu, lu deves torrare,
si has fiducia, e puntuale sese,
si bi torras ti torran'a prestare.

Ti poden dare prus de su chi crese,
si de sa banca diventas cliente,
ma non sempre cumbenit chi lu lese.

Tribaglia in donzi campu onestamente,
in donzi casu hat sa sua importanza,
sias mere, o sias dipendente,

No uses prepotenzia e arroganza,
in donzi circustanza est dannosa,
ca distruin sa paghe e fratellanza.

Assisti sa persona bisonzosa;
sa chi est trista, faghela gioire,
cun su sorrisu e cara affettuosa.

Sos chi pedini deves assistire.
S'elemusina est menzus a la dare
si no as’esser tue a la pedire.

Mai ti deves de s'atru brullare.
Su chi non cheres chi siat fattu a tie,
non lu deves a s'attru causare.

Faghe bene, e non mires a chie
ca su sero, pius cuntentu sese,
si calchi bene faghes donzi die.

Cando menzus de s'ateru ti crese,
s'apparenza ti poded'ingannare,
ca aboltas de issu peus sese.

Un'offesa la podes perdonare,
e sos rapportos a tenner'in bonu,
senza s'ateru a l'umiliare.

Finas Deus cuncedet su perdonu.
Tottus semus soggettos a pecare,
ca peccada su malu e i su onu.

Si offendes tue, ti poned'a pensare,
e calchi notte, non dromis nimmancu,
est menzus a la rizire de la dare.

Sias sinceru, onestu, giustu e francu,
si est nieddu, ca est nieddu nara,
si est biancu, nara ca est biancu.

Su chi ritenes giustu dichiara,
non pro fagher'a s'amigu favore,
cun cuscienzia pulida, netta e crara.

Supporta sas offesas cun amore,
cun rassegnazione e umiltade,
e non nutras ne odiu, ne rancore.

Pensa ca onzi umanu ti est frade.
De su prossimu sias rispettosu,
ca est menzus chi regnet s'amistade.

Non sias de su riccu invidiosu,
s'uguaglianza no esistid'in logu,
ca b'est su benestante, su bisonzosu.

Non ti enzat in mente a ponner fogu,
ca est terrore, de chi si est difusu,
ca distruet su ch'estid'in logu.

De droga non nde fettas mai usu,
pro s'alculu non sias accanidu,
ca si cuminzas non ismitis prusu.

Non neghes s'abba, a s'omine sididu,
dae su pane a sa povera zente,
non sias che i su cane, asuridu.

Dae assistenza, a su ch'est indigente,
riguardu e rispettu a s'anzianu,
e cunforta su chi est sofferente.

Opera cun principiu cristianu,
pone in pratiga sos cumandamentos,
ca sun sacros e santos avvertimentos
chi hat dettadu a Mosè su Sovranu.

Sias seriu, onestu e operosu,
de sanos sentimentos in sa mente.
Rispetta onzi essere vivente,
e de sas legges sias rispettosu.
Cun sos chi han bisozu, generosu,
e cunforta s'umanu sofferente.
S'avversu accetta pazientemente,
e de su ch'istat male, piedosu.

Osserva bene cun attenzione,
sos consizos de s'omine anzianu
sian verbales o sian'iscrittos.

Pro tottus' a errare est'umanu,
e bastat solu una brutt'azione,
pro cancellare una vida de merìtos.